HU Az Európai Unió Hivatalos Lapja C 192/16

A hitelintézetek reorganizációjáról és felszámolásáról szóló, 2001. április 4-i 2001/24/EK európai parlamenti és tanácsi irányelv szerinti kivonat a Kaupthing Bank hf. ügyében hozott határozatról

2009/C 192/05

Felhívás követelés benyújtására – Betartandó határidők

A reykjavíki körzeti bíróság 2008. november 24-én hozott végzésével a Kaupthing Bank hf. számára (nyilvt. szám: 560882-0419, Borgartun 19, 105 Reykjavík, ICELAND,)2009. február 13-ig fizetési haladékot engedélyezett. Február 19-én a fizetési haladékot 2009. november 13-ig meghosszabbították. A 161/2002 törvény módosításáról szóló 44/2009 törvény II. átmeneti rendelkezésének megfelelően a reykjavíki körzeti bíróság 2009. május 25-én felszámoló bizottságot nevezett ki a bank mellé, amely többek között a bankkal szemben felmerült követeléseket kezeli a fizetési haladék időtartama alatt, majd a fizetési haladék lezárultával a felszámolási eljárás során.

A 161/2002 törvény módosításáról szóló 44/2009 törvény III. átmeneti rendelkezése értelmében a felszámolási eljárás során alkalmazandó referenciaidőpont 2008. november 15. A követelések feldolgozásának kezdő időpontja a 44/2009 törvény hatálybalépésének időpontját figyelembe véve, a törvény II. átmeneti rendelkezésének 2. albekezdése alapján, 2009. április 22.

A Kaupthing Bank hf.-fel szemben tartozást vagy más jogot érvényesíteni kívánó, vagy a bank által ellenőrzött vagyontárgyra igényt tartó felek követeléseiket e felhívásnak az izlandi jogi közlönyben való, 2009. június 30-i első közzététele után hat hónapon belül, írásban nyújthatják be a bank felszámoló bizottságának. Következésképpen a követelések benyújtásának határideje 2009. december 30. A követeléseket a csődeljárásról szóló 21/1991 törvény 117. cikkének (2) és (3) bekezdésében szereplő feltételek betartásával, a fent meghatározott határidőn belül kell benyújtani a felszámoló bizottságnak.

A követeléseket a következő címre kell küldeni:

The Winding-up Committee of Kaupthing Bank hf. Borgartun 19 105 Reykjavík ICELAND

Az említett rendelkezések értelmében a hitelezőknek csatolniuk kell követeléseik tételesen felsorolt, 2009. április 22-i állás szerinti összegeit.

A külföldi pénznemben denominált követeléseket a vonatkozó pénznemben kell feltüntetni. Az Európai Gazdasági Térség vagy az Európai Szabadkereskedelmi Társulás tagállamából származó hitelező a követelést államának hivatalos nyelvén is benyújthatja. Ezekhez a követelésekhez izlandi nyelvű fordítást kell csatolni; mindazonáltal az angol nyelvű követelések izlandi fordítás nélkül is benyújthatók. Az egyéb hitelezők izlandi vagy angol nyelven nyújthatják be követelésüket.

Amennyiben a Kaupthing Bank hf.-fel szembeni követelést nem nyújtják be az említett határidőn belül, úgy az a csődeljárásról szóló 21/1991 törvény 118. cikke értelmében semmisnek minősül, kivéve ha teljesülnek az említett cikk 1–6. albekezdésében említett feltételek.

Követelés benyújtásával a hitelező a szóban forgó követelés tekintetében lemond adatai bizalmas kezeléséről (a banki titoktartásról).

Ezúton közöljük, hogy a hitelezők gyűlésére 2010. január 29-én, pénteken, délelőtt 10.00-kor kerül sor, helyszíne a Hilton Hotel Nordica (Sudurlandsbraut 2, 108 Reykjavík, ICELAND). A gyűlésen való részvételre a bankkal szemben követelést benyújtó felek jogosultak. A gyűlésen megvitatják a benyújtott követelések listáját, és amennyiben már rendelkezésre áll, a felszámoló bizottságnak a követelések elismerésére vonatkozó álláspontját. A benyújtott követelések listáját minden olyan fél megkapja, aki követelését legalább egy héttel a gyűlés előtt benyújtotta.

A követelések benyújtásával és feldolgozásával kapcsolatban további információk a bank honlapján találhatók: http://www.kaupthing.com. A felszámoló bizottság a következő kéréssel fordul a hitelezőkhöz:

a) Kérjük, a követelés benyújtásakor adják meg saját, vagy képviselőjük e-mail címét.

b) Kérjük, az esetleges kifizetések megkönnyítése érdekében adják meg bankszámlájuk adatait.

A hitelezőket ezúton is kérjük, hogy követeléseiket az említett határidőn belül a lehető leghamarabb nyújtsák be.